作者:貫休
標題:冬末病中作二首
內容:冬風吹草木，亦吹我病根。故人久不來，冷落如丘園。聃龍與摩詰，籲歎非不聞。顧惟年少時，未合多憂勤。風鐘遠孤枕，雪水流凍痕。空餘微妙心，期空靜者論。胸中有一物，旅拒複攻擊。向下還上來，唯疑是肺石。山童頑且小，用之複何益。教洗煮茶鐺，雪團打鄰壁。宛轉無好姿，裴回更何適。庭前早梅樹，坐見花盡碧。屋老多鼠窠，窗卑露山脊。近來胸中物，已似輸藥力。微吟複微吟，依稀似莊舄。